作者：赵孟坚
词牌/韵律：花心动

paragraphs: 庭院深深，正花飞零乱，蝶懒蜂稀。
柳絮狂踪，轻入房栊，悄悄可有人知。
画堂镇日闲晴昼，金炉冷、绣幕低垂。
梁间燕，双双并翅，对舞高低。
兰幌玉人睡起，情脉脉、无言暗敛双眉。
斗帐半褰，六曲屏山，憔悴似不胜衣。
一声笑语谁家女，秋千映、红粉墙西。
断肠处，行人马上醉归。